Βίβιαν Λι

Η **Βίβιαν Μαίρυ Χάρτλεϋ** (*Vivien Mary Hartley*, 5 Νοεμβρίου 1913 – 8 Ιουλίου 1967), αργότερα γνωστή ως **Βίβιαν Λι** και **λαίδη Ολίβιε**, ήταν Αγγλίδα ηθοποιός. Βραβεύθηκε με δύο Όσκαρ Α΄ Γυναικείου Ρόλου, το πρώτο για τον ρόλο της Σκάρλετ Ο'Χάρα στο *[[Όσα παίρνει ο άνεμος (ταινία)|Όσα παίρνει ο άνεμος]]* (*Gone With The Wind*) το 1939 και το δεύτερο για τον ρόλο της Μπλανς Ντιμπουά στο *[[Λεωφορείον ο Πόθος|Λεωφορείον ο πόθος]]* (*A Streetcar Named Desire*) το 1951, υποδυόμενη δύο καλλονές του αμερικανικού Νότου.

Η Βίβιεν Λι ήταν κυρίως ηθοποιός του θεάτρου και συνεργαζόταν συχνά με τον δεύτερο σύζυγό της και επίσης ηθοποιό Λόρενς Ολίβιε, που για σχεδόν μια εικοσαετία τη σκηνοθέτησε σε αρκετές από τις θεατρικές εμφανίσεις της, ενώ σε πολλές συμπρωταγωνίστησαν. Κατά τη διάρκεια της τριακονταετούς σταδιοδρομίας της στη σκηνή υποδύθηκε ποικίλους και διαφορετικούς ρόλους, σε έργα των δημοφιλέστερων θεατρικών συγγραφέων, όπως οι Νόελ Κάουαρντ, Τζορτζ Μπέρναρντ Σω και Ουίλλιαμ Σαίξπηρ. Η σταδιοδρομία της συνεχίσθηκε σποραδικά μετά το διαζύγιο της με τον Ολίβιε το 1960. Η Λι κέρδισε το Βραβείο Τόνυ Α΄ Γυναικείου Ρόλου σε Μιούζικαλ το 1963 για την εμφάνισή της στην παράσταση *Τόβαριτς* στο Μπρόντγουεϊ, που ήταν το κύκνειο άσμα της.

Θεωρούσε ότι η φυσική ομορφιά της δεν διευκόλυνε την αναγνώρισή των υποκριτικών της ικανοτήτων. Είχε προβλήματα υγείας από νεαρή ηλικία. Για μεγάλο μέρος της ενήλικης ζωής της, η Λι έπασχε από διπολική διαταραχή. Στα μέσα της δεκαετίας του '40 διαγνώστηκε με φυματίωση, μια ασθένεια που την ταλαιπώρησε χρόνια και προκάλεσε τελικά το θάνατό της το 1967.

Το 1999 το Αμερικανικό Ινστιτούτο Κινηματογράφου την κατέταξε 16η στη λίστα με τις 25 μεγαλύτερες κινηματογραφικές σταρ όλων των εποχών.

## Γέννηση, σπουδές, ενηλικίωση και αρχή της σταδιοδρομίας (1913-1936)
### Πρώτα χρόνια
Η *Βίβιαν Μαίρυ Χάρτλεϋ* (όπως ήταν το πραγματικό της όνομα) γεννήθηκε στο Νταρτζίλινγκ της Ινδίας, όπου και έζησε μέχρι την ηλικία των 6 ετών. Ήταν κόρη του Βρετανού στρατιωτικού Έρνεστ Ρίτσαρντ Χάρτλεϋ και της Γκέρτρουντ Μαίρυ Φράνσες Ρόμπινσον-Γιάκτζι. Η μητέρα της προσπάθησε να την κάνει να εκτιμήσει τη λογοτεχνία και την έφερε σε επαφή με τα έργα του Χανς Κρίστιαν Άντερσεν, του Λιούις Κάρολ, και του Ράντγιαρντ Κίπλινγκ, καθώς και με τους αρχαίους ελληνικούς μύθους. Η Βίβιαν εμφανίστηκε για πρώτη φορά σε παράσταση της θεατρικής ομάδας της μητέρας της απαγγέλοντας ένα παιδικό ποίημα. Οι γονείς της επέστρεψαν στην Αγγλία το 1919 και έστειλαν την μοναχοκόρη τους σε σχολείο που διοικείτο από καλόγριες. Μια από τις φίλες της στο σχολείο ήταν η μελλοντική ηθοποιός Μορίν Ο'Σάλιβαν, προς την οποία εξέφρασε την επιθυμία να γίνει *μεγάλη ηθοποιός*.

Η Βίβιαν διέκοψε τη φοίτηση της στο σχολείο εκείνο, όταν ο πατέρας της την πήρε μαζί του στην Ευρώπη, όπου φοίτησε σε διαφορετικά ευρωπαϊκά σχολεία, καθώς η οικογένειά της μετακινούνταν συνεχώς. Το 1931 επέστρεψε στην Αγγλία και αφότου παρακολούθησε μια ταινία της παλιάς της φίλης από το σχολείο, Μορίν Ο' Σάλιβαν, ανακοίνωσε στους γονείς της ότι ήθελε να γίνει ηθοποιός. Ο πατέρας της την έγραψε στη Βασιλική Ακαδημία Δραματικής Τέχνης του Λονδίνου.

Το 1931, γνώρισε και παντρεύτηκε το δικηγόρο Χέρμπερτ Λι Χόλμαν. Ο Χόλμαν που ήταν δεκατρία χρόνια μεγαλύτερός της, δεν ενέκρινε τις καλλιτεχνικές της ενασχολήσεις και την ανάγκασε να διακόψει τις σπουδές της στη Βασιλική Ακαδημία του Δράματος. Το 1933 το ζεύγος απέκτησε μια κόρη, τη Σουζάν.

### Οι απαρχές της σταδιοδρομίας της
Η Λι δεν ήταν ικανοποιημένη από την οικογενειακή ζωή. Κάποιοι φίλοι της πρότειναν έναν μικρό ρόλο στην ταινία *Things Are Looking Up*, η οποία σηματοδότησε το κινηματογραφικό της πρωτόλειο. Στη συνέχεια προσέλαβε έναν ατζέντη, τον Τζον Γκλίντον, ο οποίος της πρότεινε να αλλάξει το όνομά της, καθώς πίστευε ότι το *Βίβιαν Χόλμαν* δεν ήταν κατάλληλο για ηθοποιό. Η ίδια απέρριψε το όνομα *Έιπριλ Μορν* που της πρότεινε ο Γκλίντον, διατήρησε το όνομά της και υιοθέτησε ως επίθετο το μεσαίο όνομα του συζύγου της. Ο Γκλίντον την συνέστησε στο σκηνοθέτη Αλεξάντερ Κόρντα, αλλά ο Κόρντα έκρινε ότι δεν ήταν αρκετά ταλαντούχα ως ηθοποιός.

Η ερμηνεία της στη θεατρική παράσταση *The Mask of Virtue* το 1935, έλαβε εξαιρετικές κριτικές και ακολούθησαν συνεντεύξεις και άρθρα εφημερίδων. Στο φυλλάδιο του έργου ο σκηνοθέτης Σίντνεϊ Κάρολ έγραψε το όνομά της ως "*Βίβιεν Λι*", και η ίδια διατήρησε αυτήν την ορθογραφία. Η εφημερίδα *Daily Express* αναφέρθηκε θετικά στις ταχείες αλλαγές της έκφρασης του προσώπου της, κάτι που στο μέλλον θα γινόταν χαρακτηριστικό της. Ο Αλεξάντερ Κόρντα, αφότου παρακολούθησε την παράσταση, παραδέχθηκε το σφάλμα του και την κάλεσε να υπογράψει συμβόλαιο για μια σειρά ταινιών με την ανεξάρτητη εταιρία του. Παράλληλα συνέχισε τις εμφανίσεις της στο θέατρο. Όταν όμως ο Κόρντα μετέφερε την παράσταση σε μεγαλύτερο θέατρο, η Λι δυσκολεύτηκε να τοποθετήσει σωστά τη φωνή της, εισπράττοντας την αδιαφορία του ακροατηρίου. Οι παραστάσεις του έργου σταμάτησαν λίγες μέρες αργότερα. Το 1960, η Λι αναφέρθηκε με ανάμεικτα συναισθήματα στην πρώτη εμπειρία με την ξαφνική φήμη και τις διθυραμβικές κριτικές, λέγοντας:

Ανάμεσα στο κοινό της παράστασης ήταν και ο Λόρενς Ολίβιε, ο οποίος τη συνεχάρη για την ερμηνεία της. Τότε, ο Ολίβιε ήταν παντρεμένος με την ηθοποιό Τζιλ Έσμοντ. Λίγους μήνες μετά, μετά από επιμονή της Λι, ο ηθοποιός Τζον Μπάκμαστερ συνέστησε τη Λι στο ζεύγος Ολίβιε-Έσμοντ στο εστιατόριο του ξενοδοχείου *Σαβόι*. Το ειδύλλιό τους ξεκίνησε κατά τη διάρκεια των γυρισμάτων της ταινίας *Μέσα στις φλόγες* (*Fire Over England*, 1937). Εκείνη την περίοδο, η Λι διάβασε το μυθιστόρημα της Μάργκαρετ Μίτσελ *[[Όσα παίρνει ο άνεμος (μυθιστόρημα)|Όσα παίρνει ο άνεμος]]* (*Gone With The Wind*) και ζήτησε από τον Αμερικανό πράκτορά της να προτείνει το όνομά της στο Ντέιβιντ Ο. Σέλζνικ, που προετοίμαζε την κινηματογραφική μεταφορά του μυθιστορήματος και έψαχνε την κατάλληλη ηθοποιό για το ρόλο της Σκάρλετ Ο' Χάρα. Η ίδια είχε προβλέψει ότι θα ενσάρκωνε την ηρωίδα της Μίτσελ, όταν σε δήλωσή της στην αγγλική εφημερίδα *[[The Observer]]* εξέπληξε τους πάντες λέγοντας:

Παρά τη σχετική απειρία της, η Λι επιλέχτηκε για να παίξει την Οφηλία στο θεατρικό του Σαίξπηρ *[[Άμλετ]]*, που ανέβασε ο Ολίβιε, το 1937, στο Ολντ Βικ. Χρόνια αργότερα ο Ολίβιε διηγήθηκε ένα περιστατικό που φανέρωνε την ψυχική της αστάθεια. Τη νύχτα της πρεμιέρας, λίγο πριν εμφανιστεί στη σκηνή, χωρίς προφανή λόγο, άρχισε να φωνάζει στον Ολίβιε κι έπειτα έμεινε σιωπηλή κοιτάζοντας αόριστα το χώρο. Ωστόσο, εμφανίστηκε στη σκηνή χωρίς κανένα πρόβλημα. Την επόμενη μέρα είχε ξεχάσει εντελώς το περιστατικό. Ήταν η πρώτη φορά που ο Ολίβιε γινόταν μάρτυρας τέτοιας συμπεριφοράς από μέρους της. Οι δυο τους άρχισαν να συζούν, ενώ οι σύζυγοί τους αρνήθηκαν να τους παραχωρήσουν διαζύγιο.

Την επόμενη χρονιά, η Λι εμφανίστηκε στο πλευρό των Ρόμπερτ Τέιλορ, Λάιονελ Μπάριμορ και Μορίν Ο' Σάλιβαν στην ταινία *Έρωτες φοιτητών* (*A Yank at Oxford*, 1938). Πρόκειται για την πρώτη της ταινία που σημείωσε επιτυχία στις Ηνωμένες Πολιτείες. Κατά τη διάρκεια των γυρισμάτων κυκλοφόρησε η φήμη ότι ήταν δύσκολη και παράλογη και ο Κόρντα ζήτησε από τον ατζέντη της, να της κάνει συστάσεις προκειμένου να συμμορφωθεί. Έπειτα συμμετείχε στην ταινία *St. Martin's Lane* δίπλα στον Τσαρλς Λότον.

## Η εξέλιξη της σταδιοδρομίας της, η αναγνώριση και η ζωή με τον Ολίβιε (1937-1958)
μικρογραφία|235x235εσ|Βίβιαν Λι το 1939

### ''Ανεμοδαρμένα ύψη'' και ''Όσα παίρνει ο άνεμος''
Ο Ολίβιε προσπαθούσε για καιρό να κάνει επιτυχία στον κινηματογράφο. Παρά την επιτυχία του στην Αγγλία, ήταν άγνωστος στις Ηνωμένες Πολιτείες και οι προσπάθειές του στο παρελθόν να προσελκύσει το αμερικάνικο κοινό δεν είχαν κανένα αποτέλεσμα. Του προσφέρθηκε ο ρόλος του Χίθκλιφ στην κινηματογραφική μεταφορά του μυθιστορήματος της Έμιλι Μπροντέ *[[Ανεμοδαρμένα Ύψη|Ανεμοδαρμένα ύψη]]* (*Wuthering Heights*) το 1939 (που προβλήθηκε στην Ελλάδα με τίτλο *[[Ο πύργος των καταιγίδων (ταινία, 1939)|Ο πύργος των καταιγίδων]]*) και ταξίδεψε στο Χόλλυγουντ, αφήνοντας τη Λι στο Λονδίνο. Ο σκηνοθέτης της ταινίας, Γουίλιαμ Γουάιλερ, προσέφερε στη Λι τον δευτερεύοντα ρόλο της Ιζαμπέλα. Εκείνη όμως αρνήθηκε, καθώς προτιμούσε τον πρωταγωνιστικό ρόλο, εκείνον της Κάθι, που είχε ανατεθεί στη Μερλ Όμπερον, η οποία τελικά τον υποδύθηκε.

Εν τω μεταξύ, το Χόλλυγουντ είχε εκδώσει ανακοίνωση για την αναζήτηση της Σκάρλετ 'Χάρα. Ο Αμερικανός ατζέντης της Λι, ήταν ο αντιπρόσωπος στην Αγγλία του πρακτορείου ταλέντων του Μάιρον Σέλζνικ, αδελφού του παραγωγού του *[[Όσα παίρνει ο άνεμος (ταινία)|Όσα παίρνει ο άνεμος]]* Ντέιβιντ Ο. Σέλζνικ. Τον Φεβρουάριο του 1938, η Λι ζήτησε να περάσει από ακρόαση για το ρόλο της Σκάρλετ. Ο Σέλζνικ, που είχε δει τη Λι στις ταινίες *Μέσα από τις φλόγες* και *Έρωτες φοιτητών*, τη θεωρούσε υπέροχη, αλλά η βρετανική της προφορά δεν ταίριαζε στο χαρακτήρα της Σκάρλετ Ο' Χάρα. Η Λι ταξίδεψε στο Λος Άντζελες για να είναι μαζί με τον Ολίβιε και να προσπαθήσει να πείσει τον Σέλζνικ ότι ήταν η καταλληλότερη ηθοποιός για το ρόλο της Σκάρλετ. Όταν ο Μάιρον Σέλζνικ, που αντιπροσώπευε τον Λόρενς Ολίβιε, συναντήθηκε με τη Λι, κατάλαβε ότι διέθετε όλα τα χαρίσματα που απαιτούσε ο ρόλος. Ο Μάυρον κάλεσε τη Λι και τον Ολίβιε στο σετ, όπου κινηματογραφούσαν την πυρκαγιά της Ατλάντα. Εκεί ανάμεσα στις φλόγες, ο Μάιρον προσφώνησε τη Λι, λέγοντας στον αδελφό του: *Έι ιδιοφυΐα! Σου παρουσιάζω τη Σκάρλετ Ο' Χάρα*. Την επόμενη ημέρα, η Λι διάβασε μια σκηνή για το Σέλζνικ, ο οποίος έγραψε στη σύζυγο του: *Από εκεί που δεν το περίμενε κανείς, βρέθηκε η Σκάρλετ και είναι πάρα πολύ καλή. Οι επικρατέστερες για το ρόλο αυτή τη στιγμή είναι: η [[Πωλέτ Γκοντάρ]], η [[Τζιν Άρθουρ]], η [[Τζόαν Μπένετ]] και η Βίβιαν Λι. Ο σκηνοθέτης, [[Τζορτζ Κιούκορ]], εντυπωσιάστηκε από τη ζωντάνια της Λι και συμφώνησε με το Σέλζνικ και λίγες μέρες αργότερα ο ρόλος ανατέθηκε στη Λι.*

Τα γυρίσματα αποδείχθηκαν δύσκολα για εκείνη. Ο Κιούκορ απομακρύνθηκε και αντικαταστάθηκε από τον Βίκτορ Φλέμινγκ, με τον οποίο η Λι είχε συνεχείς διενέξεις. Η Λι και η Ολίβια Ντε Χάβιλαντ συναντούσαν κρυφά τον Κιούκορ για να τους δώσει συμβουλές πάνω στους ρόλους τους. Σύναψε φιλικές σχέσεις με τον Κλαρκ Γκέιμπλ, με τη σύζυγό του Κάρολ Λόμπαρντ και με την Ολίβια ντε Χάβιλαντ αλλά φιλονικούσε με τον Λέσλι Χάουαρντ, με τον οποίο ήταν υποχρεωμένη να ερμηνεύσει αρκετές ερωτικές σκηνές. Μερικές φορές αναγκαζόταν να εργάζεται επτά ημέρες την εβδομάδα, συχνά μέχρι αργά τη νύχτα, πράγμα που την κατέβαλε. Στο μεταξύ ο Ολίβιε, είχε αναλάβει δουλειά στη Νέα Υόρκη. Σε μια υπεραστική κλήση μεταξύ τους είπε:

Το 2006, η Ολίβια ντε Χάβιλαντ υπερασπίστηκε τη συμπεριφορά της Λι κατά τη διάρκεια των γυρισμάτων του *Όσα παίρνει ο άνεμος*, λέγοντας:

Το *Όσα παίρνει ο άνεμος* απέφερε στη Λι άμεση φήμη και αναγνωρισιμότητα. Αλλά η ίδια υποστήριζε ότι:

Το *Όσα παίρνει ο άνεμος* έκανε παγκόσμια επιτυχία και έλαβε δεκατρείς υποψηφιότητες για Όσκαρ. Η Λι ήταν υποψήφια για Όσκαρ Α΄ Γυναικείου Ρόλου, έχοντας ως αντιπάλους της τη Μπέτι Ντέιβις για την ταινία *[[Το λυκόφως μιας ζωής]]* (*Dark Victory*) και την Γκρέτα Γκάρμπο για το *[[Νινότσκα]]* (*Ninotchka*). Τελικά επικράτησε και των δύο και αναδείχτηκε νικήτρια τη νύχτα της απονομής στις 29 Φεβρουαρίου 1940. Το *Όσα παίρνει ο άνεμος* κέρδισε συνολικά δέκα βραβεία Όσκαρ, ενώ η Λι εκφώνησε ομιλία 30 δευτερολέπτων παραλαμβάνοντας το βραβείο της, για να ευχαριστήσει τον παραγωγό Ντέιβιντ Ο. Σέλζνικ.

### Αστέρι πρώτου μεγέθους και καριέρα στον κινηματογράφο (1940-1951)

Τον Φεβρουάριο του 1940 ο Χόλμαν συμφώνησε να χωρίσει την Λι, αλλά διατήρησαν μεταξύ τους μια ισχυρή φιλία για το υπόλοιπο της ζωής της. Από τη στιγμή εκείνη ο Χόλμαν ανέλαβε την κηδεμονία της Σουζάν. Η Έσμοντ παραχώρησε επίσης διαζύγιο στον Ολίβιε και της χορηγήθηκε επιμέλεια του γιου τους Τάρκουιν.

Στις 31 Αυγούστου 1940 ο Λόρενς Ολίβιε και η Βίβιαν Λι παντρεύτηκαν στη Σάντα Μπάρμπαρα της Καλιφόρνιας, σε μια τελετή που παρακολούθησαν μόνο οι μάρτυρες τους, Κάθριν Χέπμπορν και Γκάρσον Κέινιν. Η σχέση τους κράτησε με πολλούς κλυδωνισμούς, λόγω κυρίως του εύθραυστου ψυχισμού της Βίβιαν Λι, ως το 1960.

Παράλληλα, ο Ολίβιε ανέλαβε τον πρωταγωνιστικό ρόλο στην ταινία του Άλφρεντ Χίτσκοκ *[[Ρεβέκκα (ταινία, 1940)|Ρεβέκκα]]* (*Rebecca*) και η Λι ήθελε να αναλάβει τον γυναικείο πρωταγωνιστικό ρόλο στην ταινία. Πέρασε λοιπόν από ακρόαση, αλλά ο Χίτσκοκ την απέρριψε. Ο Σέλζνικ, παραγωγός και της εν λόγω ταινίας, τη θεώρησε και εκείνος ακατάλληλη για το ρόλο τονίζοντας ότι "*ήταν ακατάλληλη όσον αφορά την ειλικρίνεια ή την ηλικία ή την αθωότητα*" που απαιτούσε ο ρόλος. Ο Σέλζνικ παρατήρησε ότι δεν είχε δείξει ενθουσιασμό για το ρόλο, μέχρι τη στιγμή που ανέθεσαν τον πρωταγωνιστικό ρόλο στον Ολίβιε και προσέλαβε τη Τζόαν Φοντέιν. Της απαγόρευσε επίσης να παίξει πλάι στον Ολίβιε στην κινηματογραφική μεταφορά του μυθιστορήματος της Τζέιν Όστεν *[[Περηφάνια και Προκατάληψη|Περηφάνια και προκατάληψη]]*, που πρωτοπροβλήθηκε στην Ελλάδα με τον ίδιο τίτλο (*Pride And Prejudice*, 1940) και όπου τον πρωταγωνιστικό ανέλαβε τελικά η Γκριρ Γκάρσον. Η ταινία *[[Η γέφυρα της αμαρτίας (ταινία, 1940)|Η γέφυρα της αμαρτίας]]* (*Waterloo Bridge*, 1940) επρόκειτο να αποτελέσει τη δεύτερη κινηματογραφική συνεργασία του ζευγαριού, ο Σέλζνικ όμως αντικατέστησε την τελευταία στιγμή τον Ολίβιε με τον Ρόμπερτ Τέιλορ. Η ταινία είχε τεράστια επιτυχία και έλαβε καλές κριτικές.

Ακολούθησε η συνεργασία του ζευγαριού στο Μπρόντγουεϊ, όπου ανέβασαν το *[[Ρωμαίος και Ιουλιέτα]]*, αλλά οι κριτικές ήταν εξαρχής αρνητικές. Ο τύπος ασχολήθηκε με την έναρξη της σχέσης τους, με το γεγονός ότι είχαν ερωτικές σχέσεις ενώ ήταν παντρεμένοι και με το γεγονός ότι δεν έσπευσαν να συνεισφέρουν με τον τρόπο τους στον πόλεμο που είχε ξεσπάσει στην Ευρώπη. Οι περισσότερες από τις ευθύνες για την αποτυχία της παράστασης, αποδόθηκαν στη σκηνοθεσία του Ολίβιε, αλλά και η Λι είχε επικριτές που σχολίασαν την άρθρωσή της. Το ζευγάρι είχε επενδύσει σχεδόν όλες τις οικονομίες τους στο σχέδιο, και η αποτυχία είχε σαν αποτέλεσμα την οικονομική τους καταστροφή.

Επέστρεψαν στην Αγγλία το 1941, όπου γύρισαν την ταινία *Λαίδη Χάμιλτον* (*That Hamilton Woman*). Η ταινία αυτή γυρίστηκε για να αφυπνίσει το πατριωτικό ένστικτο των Άγγλων και για να δημιουργηθεί κλίμα συμπάθειας για τους Άγγλους από πλευράς του αμερικάνικου κοινού. Ο Ουίνστον Τσώρτσιλ οργάνωσε δεξίωση με προσκεκλημένο τον Φραγκλίνο Ρούζβελτ, στην οποία κανόνισε να προβληθεί η ταινία. Στη δεξίωση παρευρίσκονταν και το ζεύγος Ολίβιε, που από εκείνη τη στιγμή και μετά απέκτησαν φιλικές σχέσεις με τον Τσώρτσιλ.

[thumb|250px|left|Η Βίβιαν Λι με τον [Λόρενς Ολίβιε το 1948.]]
Το 1943 η Λι περιόδευσε στη Βόρεια Αφρική όπου εμψύχωνε τα στρατεύματα των συμμάχων, αλλά σύντομα αρρώστησε. Ο επίμονος βήχας και πυρετός την ταλαιπωρούσαν και την επόμενη χρονιά της διέγνωσαν φυματίωση του αριστερού πνεύμονα. Έμεινε αρκετές εβδομάδες στο νοσοκομείο, μέχρι να δείξει σημάδια καλυτέρευσης. Την επόμενη χρονιά κατά τη διάρκεια των γυρισμάτων της ταινίας *Καίσαρ και Κλεοπάτρα* (*Caesar And Cleopatra*, 1945) ανακάλυψε ότι ήταν έγκυος, αλλά απέβαλε. Μετά την αποβολή έπεσε σε βαθιά κατάθλιψη και έφτασε σε σημείο να επιτεθεί προφορικά στον Ολίβιε μέχρι που έπεσε στο πάτωμα, σπαράζοντας με λυγμούς. Αυτή ήταν η πρώτη από μια σειρά εκρήξεων που προκαλούνταν από τη διπολική διαταραχή. Τα συμπτώματα που τη χαρακτήριζαν ήταν οι κρίσεις υπερκινητικότητας που ακολουθούνταν από μια περίοδο κατάθλιψης και μια εκρηκτικής συμπεριφοράς. Μετά τα επεισόδια η Λι δεν είχε καμία ανάμνηση της συμπεριφοράς της και κυριευόταν από αμηχανία.

thumb|160px|Η Βίβιαν Λι στην ταινία ''Καίσαρ και Κλεοπάτρα''.

Η Λι ήταν σε αρκετά καλή φυσική κατάσταση τα επόμενα χρόνια. Το 1946 συμμετείχε στη θεατρική παράσταση του Θόρντον Ουάιλντερ *Με τα δόντια* (*The Skin of Our Teeth*), αλλά οι ταινίες *Καίσαρ και Κλεοπάτρα* και *[[Άννα Καρένινα (ταινία 1948)|Άννα Καρένινα]]* που γύρισε στα τέλη της δεκαετίας του 1940 δεν είχαν επιτυχία.

Το 1947, ο Ολίβιε χρίστηκε ιππότης και η Λι τον συνόδευσε στα Ανάκτορα του Μπάκιγχαμ για την τελετή. Με αυτόν τον τρόπο έγινε λαίδη Ολίβιε και μετά το διαζύγιό τους, αναφέρονταν στις κοσμικές στήλες ως *Βίβιαν, λαίδη Ολίβιε*.

Το 1948, ο Ολίβιε είχε γίνει διοικητικό στέλεχος του Ολντ Βικ και μαζί με τη Λι έκαναν εξάμηνη περιοδεία στην Αυστραλία και τη Νέα Ζηλανδία για να μαζέψουν χρήματα για τη συντήρησή του. Ο Ολίβιε εμφανιζόταν στο θεατρικό του Σαίξπηρ *[[Ριχάρδος ο Γ' (Σαίξπηρ)|Ριχάρδος ο Γ΄]]* (*Richard III*) και μαζί με τη Λι στο *Σχολείο σκανδάλων* (*School Of Scandal*) του Ρίτσαρντ Σέρινταν και στο *Με τα δόντια* του Ουάιλντερ. Η περιοδεία έκανε επιτυχία. Η Λι αντεπεξήλθε στις απαιτήσεις και με εξαίρεση το γεγονός ότι για κάποια περίοδο είχε κρίσεις αϋπνίας, κατάφερνε πάντα, όπως επισήμανε ο Ολίβιε, να γοητεύει τον τύπο. Οι διαμάχες μεταξύ του ζευγαριού όμως δεν έλειψαν, μια φορά ο Ολίβιε αναγκάστηκε να τη χαστουκίσει, εφόσον αρνούνταν να εμφανιστεί στη σκηνή. Η Λι ανταπέδωσε. Το τέλος της περιοδείας βρήκε και τους δυο εξαντλημένους και άρρωστους. Ο Ολίβιε δήλωσε χρόνια αργότερα ότι «*έχασε τη Βίβιαν στην [[Αυστραλία]]*».

Η επιτυχία της περιοδείας ενθάρρυνε το ζευγάρι να κάνει την πρώτη του κοινή θεατρική εμφάνιση στο West End, εκτελώντας τις ίδιες παραστάσεις, με μία προσθήκη. Η Λι ήθελε πάντα να παίξει σε αρχαία ελληνική τραγωδία και έπεισε τον Ολίβιε να συμπεριλάβουν και την *[[Αντιγόνη (Σοφοκλή)|Αντιγόνη]]* στις παραστάσεις τους. Έτσι η Λι υποδύθηκε την Αντιγόνη στη θεατρική μεταφορά του Γάλλου δραματουργού Ζαν Ανούιγ.

[thumb|200px|right|Ως Μπλανς Ντομπουά στην ταινία ''[Λεωφορείον ο Πόθος*.]]
Το 1949 πρωταγωνίστησε στο αμφιλεγόμενο θεατρικό έργο του [[Τενεσί Ουίλιαμς]] *Λεωφορείον ο πόθος* (*A Streetcar Named Desire*) με σκηνοθέτη το σύζυγό της. Το θεατρικό του Ουίλιαμς, που περιείχε παραπομπές σε ασυδοσία και [[ομοφυλοφιλία]], καθώς και μια σκηνή [[Βιασμός|βιασμού]], ήταν το καταλληλότερο μέσο για να ξεδιπλωθεί το ταλέντο της Λι, η οποία πίστευε ακράδαντα στη σημασία του έργου.

Όταν το *Λεωφορείον ο πόθος* έκανε [[πρεμιέρα]] τον Οκτώβριο του 1949, ορισμένοι κριτικοί του θεάτρου κατήγγειλαν τόσο το έργο του Ουίλιαμς, όσο και την ερμηνεία της Λι, την οποία χαρακτήρισαν πολύ καλοαναθρεμμένη για να είναι πιστευτή. Ο Ολίβιε και η Λι υποστήριξαν ότι η επιτυχία του θεατρικού είχε να κάνει με το γεγονός, ότι το κοινό ήθελε να παρακολουθήσει μια πικάντικη και αισθησιακή παράσταση και όχι την ελληνική τραγωδία που οραματίζονταν οι κριτικοί. Η παράσταση είχε όμως και ένθερμους υποστηρικτές, όπως τον [[Νόελ Κάουαρντ]] που χαρακτήρισε την Λι "*θαυμάσια*".

Η αυλαία του *Λεωφορείον ο* *πόθος* έπεσε στο Ουέστ Έντ του [[Λονδίνο]]υ, μετά από 326 παραστάσεις. Ωστόσο, σύντομα η Λι προσλήφθηκε για να υποδυθεί την Μπλανς στην [[Λεωφορείον ο Πόθος|κινηματογραφική μεταφορά του θεατρικού έργου]]. Η ηθοποιός κατάφερε να αποκτήσει καλές σχέσεις με το συμπρωταγωνιστή της [[Μάρλον Μπράντο]], λόγω της καυστικής και πρόστυχης αίσθησης του χιούμορ που τη χαρακτήριζε, αλλά είχε δυσκολία με το σκηνοθέτη της ταινίας [[Ελία Καζάν]], ο οποίος δεν την είχε σε μεγάλη εκτίμηση ως ηθοποιό. Ο Καζάν προτιμούσε για το ρόλο της Μπλανς την [[Τζέσικα Τάντι]] η οποία τον είχε ερμηνεύσει στο Μπρόντγουεϊ. Αργότερα είπε ότι η Λι είχε μικρό ταλέντο και πως όσο προχωρούσαν με τα γυρίσματα άρχισε να την θαυμάζει για τη μεγάλη της αποφασιστικότητα να τα καταφέρει να κερδίσει τις εντυπώσεις και πως σε περίπτωση που ήταν απαραίτητο ήταν ικανή να πατήσει πάνω σε σπασμένα γυαλιά. Η Λι θεώρησε τον ρόλο εξαντλητικό και σχολίασε στην εφημερίδα *Los Angeles Times* ότι αφότου υποδύθηκε την Μπλανς Ντιμπουά επί εννέα μήνες την είχε πλέον εξουσιάσει.

Ο Ολίβιε τη συνόδεψε στο Χόλλυγουντ, όπου ο ίδιος επρόκειτο να πρωταγωνιστήσει στην ταινία του [[Γουίλιαμ Γουάιλερ]] *Συντρίμμια του έρωτα* (*Carrie*, 1952).

Η Λι, όπως και η ταινία, έλαβε διθυραμβικές κριτικές και τιμήθηκε με το Βραβείο Κριτικών της Νέας Υόρκης, με βραβείο της [[Βραβεία Βρετανικής Ακαδημίας Κινηματογράφου|Βρετανικής Ακαδημίας Κινηματογράφου (BAFTA)]] και με βραβείο [[Όσκαρ Α΄ Γυναικείου Ρόλου]] το 1951, το δεύτερο στην καρέρα της, 12 χρόνια μετά την πρώτη της νίκη για το *Όσα παίρνει ο άνεμος*. Ο Γουίλιαμς δήλωσε ότι η Λι έφερε στον ρόλο "*όλα όσα είχε την πρόθεση, και πολλά περισσότερα, που ποτέ δεν είχε ονειρευτεί*". Όμως, στα χρόνια που ακολούθησαν, η Λι δήλωσε για το ρόλο της Μπλανς ότι *την οδήγησε στην τρέλα*.

===Στροφή στο θέατρο και σποραδικές κινηματογραφικές εμφανίσεις (1951-1958)===
Το 1951, οι Λι και Ολίβιε πρωταγωνίστησαν σε άλλα δυο θεατρικά έργα το *Αντώνιος και Κλεοπάτρα* του [[Ουίλλιαμ Σαίξπηρ]] και το *Καίσαρ και Κλεοπάτρα* του [[Τζορτζ Μπέρναρντ Σω]] και κέρδισαν καλές κριτικές. Μετέφεραν την παραγωγή στη [[Νέα Υόρκη]] το 1952 όπου παρουσίασαν τις παραστάσεις στο θέατρο Ζίγκφιλντ. Τα σχόλια ήταν ως επί το πλείστον θετικά, αλλά εξοργίστηκαν από τις δηλώσεις του κριτικού Κένεθ Τάιναν, πως η Λι ήταν ένα μέτριο ταλέντο που ανάγκαζε τον [[Λόρενς Ολίβιε|Ολίβιε]] να υποβιβάζει το δικό του. Τα δυσφημιστικά σχόλια του Τάιναν τρομοκράτησαν τη Λι, που θέλοντας να καταφέρει το καλύτερο, έδωσε σημασία στη δυσφήμιση αγνοώντας τα θετικά σχόλια των υπόλοιπων κριτικών.

Τον Ιανουάριο του 1953, η Λι ταξίδεψε στην [[Σρι Λάνκα|Κεϋλάνη (σημερινή *Σρι Λάνκα*)]], για να ξεκινήσει τα γυρίσματα της επόμενης ταινίας της *Στο δρόμο των ελεφάντων* (*Elephant's Walk*) με τον [[Πίτερ Φιντς]]. Αμέσως μετά από την έναρξη των γυρισμάτων υπέστη [[Νευρικός κλονισμός|νευρικό κλονισμό]] και η εταιρία [[Paramount Pictures]] την αντικατέστησε με την [[Ελίζαμπεθ Τέιλορ]]. Επέστρεψε στο σπίτι της στην [[Αγγλία]], όπου μέσα σε παραλήρημα η Λι είπε στον Ολίβιε ότι ήταν ερωτευμένη με τον Φιντς και ότι είχαν σχέση. Με το πέρασμα του χρόνου, η Λι ξεπέρασε και εκείνη την κρίση. Ως αποτέλεσμα αυτού του επεισοδίου, πολλοί από τους φίλους του ζευγαριού έλαβαν γνώση για τα προβλήματά της.

Αφού έδειξε σημάδια βελτίωσης, συμπρωταγωνίστησε με τον Ολίβιε στη θεατρική παράσταση του [[Τέρενς Ράττιγκαν|Τέρενς Ράτιγκαν]] *Ο κοιμώμενος πρίγκιπας* (*The Sleeping Prince*), και το 1955 εμφανίστηκαν για ολόκληρη τη χρονιά στη γενέτειρα του Σαίξπηρ, το [[Στράτφορντ-απόν-Έιβον|Στράτφορντ]], όπου παρουσίασαν τα εξής έργα του: *Δωδέκατη νύχτα*, *Μάκβεθ*, και *Τίτος Ανδρόνικος*. Έπαιξαν σε σπίτια και απέσπασαν γενικά καλές κριτικές, όμως η υγεία της Λι ήταν φαινομενικά σταθερή.

Το 1956 η Λι ανέλαβε τον πρωταγωνιστικό ρόλο στην παράσταση του [[Νόελ Κάουαρντ]] *South Sea Bubble*, αλλά έμεινε έγκυος και αποσύρθηκε από την παραγωγή. Αρκετές εβδομάδες αργότερα, απέβαλε και εισήλθε σε μια περίοδο [[Μείζων καταθλιπτική διαταραχή|κατάθλιψης]] που διήρκεσε μήνες. Έπειτα ακολούθησε τον Ολίβιε σε μια ευρωπαϊκή περιοδεία με τον *Τίτο Ανδρόνικο*, αλλά η περιοδεία αμαυρώθηκε από τις συχνές εκρήξεις της Λι ενάντια στον Ολίβιε και στα άλλα μέλη του θιάσου. Μετά την επιστροφή τους στο Λονδίνο, ο πρώην σύζυγός της, Λι Χόλμαν, που συνέχιζε να ασκεί σημαντική επιρροή πάνω της, έμεινε με το ζευγάρι και τη βοήθησε να ηρεμήσει.

Θεωρώντας ότι ο γάμος της είχε πλέον τελειώσει, συνήψε σχέση με τον Τζακ Μέριβεϊλ, ο οποίος γνώριζε για την ψυχολική της υγεία και επιβεβαίωσε τον Ολίβιε ότι θα την πρόσεχε. Το ίδιο έτος η Λι και ο Ολίβιε πήραν διαζύγιο και σύντομα ο Ολίβιε παντρεύτηκε την ηθοποιό [[Τζόαν Πλοουράιτ]]. Στην [[αυτοβιογραφία]] του, αποκάλυψε τα χρόνια προβλήματα που είχαν υποστεί λόγω της ασθένειας της Λι:

Την επόμενη χρονιά εμφανίστηκε με επιτυχία στην κωμωδία του Νόελ Κάουαρντ *Look After Lulu*.

==Τελευταία χρόνια και θάνατος (1958-1967)==
Ο Μέριβεϊλ είχε σταθεροποιητικό ρόλο στη ζωή της Λι, αλλά εκμυστηρεύθηκε στη δημοσιογράφο Ρέιντι Χάρις ότι:



Ο πρώτος σύζυγός της, Λι Χόλμαν, τη στήριξε πολύ σε αυτή την περίοδο της ζωής της και ο Μέριβεϊλ εμφανίστηκε δίπλα της σε μια περιοδεία της στην [[Αυστραλία]], τη [[Νέα Ζηλανδία]] και τη [[Λατινική Αμερική]] που διήρκεσε ένα χρόνο και έλαβε καλές κριτικές. Η Λι αποσπούσε πλέον καλές κριτικές χωρίς να χρειάζεται να μοιράζεται το προσκήνιο με τον [[Λόρενς Ολίβιε|Ολίβιε]]. Αν και βασανιζόταν ακόμα από περιόδους [[Μείζων καταθλιπτική διαταραχή|κατάθλιψης]], συνέχισε να εργάζεται στο θέατρο και το 1963 κέρδισε [[Βραβεία Τόνυ|βραβείο ΤΟΝΥ]] για τη συμμετοχή της στο [[μιούζικαλ]] *Τοβάρις* (*Tovarich*). Παράλληλα εμφανίστηκε επίσης στις ταινίες *Το τέλος μιας αγάπης* (*The Roman Spring of Mrs. Stone*, 1961) και στο *Το πλοίο των τρελών* (*Ship Of Fools*, 1965). Περιστασιακά εμφανίσθηκε στην τηλεόραση σε συνεντεύξεις και συζητήσεις.

Τον Μάιο του 1967, υπέστη υποτροπή της [[φυματίωση]]ς, ενώ έκανε [[πρόβα]] με τον [[Μάικλ Ρέντγκρεϊβ]] για να εμφανιστεί στη θεατρική παράσταση του [[Έντουαρντ Άλμπι]] *Ευαίσθητη ισορροπία* (*A Delicate Balance*). Μετά από αρκετές εβδομάδες ξεκούρασης, φάνηκε να ανακάμπτει. Τη νύχτα της 7ης Ιουλίου 1967, ο Μέριβεϊλ την άφησε, ως συνήθως, να πραγματοποιήσει την εμφάνισή της στο θέατρο και επέστρεψε στο σπίτι γύρω στα μεσάνυχτα, όπου τη βρήκε κοιμισμένη. Περίπου τριάντα λεπτά αργότερα, επέστρεψε στην κρεβατοκάμαρα και βρήκε το σώμα της να κείτεται στο πάτωμα. Είχε σηκωθεί και είχε προσπαθήσει να περπατήσει μέχρι το μπάνιο και κατέρρευσε, καθώς οι πνεύμονες της ήταν γεμάτοι με υγρό. Ύστερα ο Μέριβεϊλ επικοινώνησε με τον Ολίβιε, ο οποίος υποβαλλόταν σε θεραπεία για [[Καρκίνος του προστάτη|καρκίνο του προστάτη]] σε κοντινό νοσοκομείο. Στην [[αυτοβιογραφία]] του, ο Ολίβιε περιέγραψε την αγωνία που τον κατέβαλε καθώς όδευε προς το σπίτι της Λι. Όταν έφτασε εκεί διαπίστωσε ότι ο Μέριβεϊλ είχε μετακινήσει το σώμα της πάνω στο κρεβάτι. Ο Ολίβιε εξέφρασε τη θλίψη του και πριν βοηθήσει το Μέριβεϊλ με τα διαδικαστικά της [[κηδεία]]ς, «*στάθηκε και προσευχήθηκε για συγχώρεση για όλα τα κακά που είχαν ξεφυτρώσει μεταξύ τους*».

Η Βίβιαν Λι πέθανε σε ηλικία 54 ετών, ταλαιπωρημένη από ένα κλονισμένο [[νευρικό σύστημα]] το οποίο την οδήγησε συχνά σε ψυχιατρικές κλινικές. Το σώμα της αποτεφρώθηκε στο κρεματόριο Golders Green και η τέφρα της σκορπίστηκε στη λίμνη δίπλα στο σπίτι της, το Τίνκερεϊτζ Μιλ, που βρισκόταν στο ανατολικό [[Σάσσεξ]], στην [[Αγγλία]].

== Προσωπική ζωή ==
Η Βίβιαν Λι παντρεύτηκε τον Χέρμπερτ Λι Χόλμαν το 1932 και απέκτησαν μια κόρη:

* Σουζάν Χόλμαν (1933 - 2015), παντρεύτηκε τον Ρόμπερτ Φάρινγκτον, απέκτησαν τρεις γιους.

Το 1940 διαζεύχθηκε τον Χολμαν και παντρεύτηκε τον [[Λόρενς Ολίβιε]]. Χώρισαν το 1960.

Ήταν σε σχέση με τον Τζακ Μέριβεϊλ από το 1960 έως τον θάνατό της.

==Θεατρική σταδιοδρομία==
Η Λι προτιμούσε να δουλεύει στο θέατρο, παρά την επιτυχημένη της πορεία στον κινηματογράφο. Ξεκίνησε από το θέατρο το 1935 και συνέχισε να το υπηρετεί μέχρι και το θάνατό της το 1967. Έκανε το ντεμπούτο της στο θεατρικό σανίδι με την παράσταση *The Green Sash* το οποίο ακολούθησε η εμφάνιση της στο θεατρικό έργο των [[Καρλ Στέρνχαϊμ]] και Άσλεϊ Ντιουκς *The Mask Of Virtue* το Μάιο του 1935 που παρουσιάστηκε στο θέατρο Ambassadors του [[Λονδίνο]]υ. Η Λι απέσπασε διθυραμβικές κριτικές για την ερμηνεία της στο *The Mask  Of Virtue*  και την επόμενη χρονιά ερμήνευσε το ρόλο της [[Άννα της Γαλλίας (Βασίλισσα)|βασίλισσας Άννας]] στο έργο του [[Ουίλλιαμ Σαίξπηρ]] *Ριχάρδος Β΄ * που σκηνοθέτησε ο [[Τζον Γκίλγκουντ|Τζον Γκίλγουντ]].

Η συνάντησή της με τον [[Λόρενς Ολίβιε]] το 1935 και η μετέπειτα συνεργασία τους στην ταινία *Μέσα στις φλόγες* το 1937, αποτέλεσε σταθμό για την σταδιοδρομία της. Οι δυο τους αποτέλεσαν ζευγάρι τόσο στη ζωή, όσο στο θέατρο και τον κινηματογράφο. Πρώτη τους θεατρική συνεργασία αποτέλεσε η μεταφορά του έργου του Σαίξπηρ *Άμλετ*, ενώ συνέχισαν μια σταθερή παράλληλη πορεία στο χώρο του θεάτρου με παραστάσεις όπως: *Ρωμαίος και Ιουλιέτα* το 1940, *Ριχάρδος Γ΄ * το 1948, *Αντιγόνη* το 1949, *Καίσαρ και Κλεοπάτρα* και *Αντώνιος και Κλεοπάτρα* το 1951, *Ο κοιμώμενος πρίγκιπας* το 1953, *Δωδέκατη νύχτα* και *Μάκβεθ* το 1955 και *Τίτος Ανδρόνικος* το 1955 και το 1957. Ο Ολίβιε τη σκηνοθέτησε επίσης στις παραστάσεις: *Με τα δόντια* το 1945 και *Λεωφορείον ο πόθος* το 1949.

Οι δυο τους χώρισαν το 1960 και έτσι διεκόπη η συνεργασία τους, η Λι συνέχισε να εργάζεται στο θέατρο πάραυτα, κερδίζοντας [[Βραβεία Τόνυ|βραβείο Τόνυ]] για την ερμηνεία της στο [[μιούζικαλ]] *Τοβάρις* το 1963. Τελευταία της θεατρική εμφάνιση αποτέλεσε η παράσταση *Ιβάνωφ* του [[Αντόν Τσέχωφ]], ενώ ετοιμαζόταν να πρωταγωνιστήσει στη θεατρική παράσταση *Ευαίσθητη Ισορροπία* του [[Έντουαρντ Άλμπι]] πριν το θάνατό της το 1967.

==Προσφορά & κριτικές==
Από τις ωραιότερες και πλέον ταλαντούχες Αγγλίδες ηθοποιούς του θεάτρου και του κινηματογράφου, η Βίβιαν Λι θεωρείτο μια από τις ομορφότερες ηθοποιούς όλων των εποχών, πράγμα που επισκίασε το μεγάλο της ταλέντο. Τόσο ο σύζυγός της, [[Λόρενς Ολίβιε]], όσο ο σκηνοθέτης [[Τζορτζ Κιούκορ]] και ο σεναριογράφος Γκάρσον Κέινιν σχολίασαν το γεγονός αυτό, εκθειάζοντας το ταλέντο της και τονίζοντας ότι οι ωραίες γυναίκες σπάνια θεωρούνται καλές ηθοποιοί καθώς δεν απαιτείται από εκείνες κάτι τέτοιο. Η Λι όμως αποτελούσε εξαίρεση στον κανόνα καθώς ήταν φιλόδοξη και προσπαθούσε να ξεπερνά τον εαυτό της σε κάθε της εμφάνιση.

Υποδύθηκε πολλούς διαφορετικούς χαρακτήρες, αρχικά σε δραματικά έργα και έπειτα πρόσθεσε και την κωμωδία στο ρεπερτόριό της ερμηνεύοντας θεατρικά έργα του [[Νόελ Κάουαρντ]] και συμμετέχοντας σε [[μιούζικαλ]]. Η ίδια υποστήριξε ότι:



Έλαβε αναγνωρισιμότητα αμέσως μετά τις πρώτες της θεατρικές εμφανίσεις στην [[Αγγλία]] και έγινε γνωστή και στην άλλη πλευρά του Ατλαντικού με τη συμμετοχή της στο *Όσα παίρνει ο άνεμος* για την οποία οι *New York Times* έγραψαν ότι: 

Ο ρόλος της αλησμόνητης Σκάρλετ Ο' Χάρα, με την Βίβιαν Λι να στροβιλίζεται στην αγκαλιά του Ρετ Μπάτλερ, είναι αυτός που την καθιέρωσε στο κινηματογραφικό στερέωμα, χαρίζοντάς της παράλληλα και το πρώτο Όσκαρ ερμηνείας. Ο κριτικός κινηματογράφου Λέοναρντ Μέιτλιν χαρακτήρισε το *Όσα παίρνει ο άνεμος* ως μια από τις καλύτερες ταινίες όλων των εποχών, τονίζοντας το γεγονός ότι η Λι υποδύθηκε το ρόλο της Σκάρλετ αγγίζοντας την τελειότητα, ενώ η κριτικός Πολίν Κέιλ, σχολιάζοντας το *Λεωφορείον ο πόθος*, έγραψε ότι η Λι και ο [[Μάρλον Μπράντο|Μπράντο]] έδωσαν δυο από τις καλύτερες ερμηνείες όλων των εποχών. Ο ρόλος της Μπλανς Ντιμπουά στο *Λεωφορείον ο πόθος* του [[Ελία Καζάν]] της απέφερε ένα δεύτερο Όσκαρ.

Όσον αφορά τις θεατρικές της εμφανίσεις η Λι έλαβε τόσο την εύνοια, όσο και την απόρριψη ορισμένων κριτικών που την έβλεπαν απλά ως τη σύζυγο του Λόρενς Ολίβιε. Κύριος πολέμιός της υπήρξε ο Κένεθ Τάιναν, ο οποίος σχολίασε αρνητικά τόσο την εμφάνισή της στο *Τίτος Ανδρόνικος*, ως Λαβίνια, όσο και την εμφάνισή της στο *Μάκβεθ*, ως Λαίδη Μάκβεθ.

==Βραβεία και υποψηφιότητες==
;[[Όσκαρ|Βραβεία Ακαδημίας Κινηματογράφου (Όσκαρ)]]
:Βράβευση:
:* 1939: Α΄ Γυναικείου Ρόλου για την ταινία *Όσα Παίρνει ο Άνεμος*
:* 1951: Α' Γυναικείου Ρόλου για την ταινία *Λεωφορείον ο Πόθος*
;[[Χρυσές Σφαίρες]]
:Υποψηφιότητα:
:*1951: Γυναικείας Ερμηνείας σε δράμα για την ταινία *Λεωφορείον ο Πόθος*
;[[Βραβεία Βρετανικής Ακαδημίας Κινηματογράφου]]
:Βράβευση:
:* 1951: Καλύτερης Βρετανίδας Ηθοποιού για την ταινία *Λεωφορείον ο Πόθος*
; [[Ένωση Κριτικών Κινηματογράφου της Νέας Υόρκης|Βραβεία Κύκλου Κριτικών Νέας Υόρκης]]
:Βράβευση:
:* 1939: Γυναικείας Ερμηνείας για την ταινία *Όσα Παίρνει ο Άνεμος*
:* 1951: Γυναικείας Ερμηνείας για την ταινία *Λεωφορείον ο Πόθος*
; [[Διεθνές Φεστιβάλ Κινηματογράφου Βενετίας]]
: Βράβευση:
:* 1951: Κύπελλο Volpi για την καλύτερη γυναικεία ερμηνεία για την ταινία *Λεωφορείον ο Πόθος*
; [[Βραβεία Τόνυ]]
: Βράβευση:
:* 1963: Καλύτερη γυναικεία ερμηνεία σε πρωταγωνιστικό ρόλο για το μιούζικαλ *Τόβαριτς*
; Κρυστάλλινος Αστέρας Καλύτερης Ξένης Ηθοποιού
: Βράβευση:
:* 1966: για την ταινία *Το πλοίο των τρελών*

==Εμφανίσεις στον κινηματογράφο==


==Επιλεγμένες θεατρικές συμμετοχές== 
*1935 *The Green Sash* (Ντεμπονναίρ Συλβέστερ και Τ.Π. Γουντ)
*1935 *The Mask of Virtue* (Καρλ Στέρνχαϊμ και Άσλεϋ Ντιούκς)
*1936 *Ριχάρδος Β΄* (*Richard II*) (Ουίλλιαμ Σαίξπηρ)
*1936 *Ερρίκος Η΄* (*Henry VIII*) (Ουίλλιαμ Σαίξπηρ)
*1937 *Άμλετ* (*Hamlet*) (Ουίλλιαμ Σαίξπηρ)
*1937 *Όνειρο θερινής νυχτός* (*A Midsummer Night's Dream*) (Ουίλλιαμ Σαίξπηρ)
*1940 *Ρωμαίος και Ιουλιέτα* (*Romeo And Juliet*) (Ουίλλιαμ Σαίξπηρ)
*1942 *The Doctor's Dilemma* (Τζορτζ Μπέρναρντ Σω)
*1942 *Σχολείο Σκανδάλων* (*The School for Scandal*) (Ρίτσαρντ Σέρινταν)
*1945 *Με τα δόντια* (*The Skin of Our Teeth*) (Θόρντον Ουάιλντερ)
*1948 *Ριχάρδος Γ΄* (*Richard III)* (Ουίλλιαμ Σαίξπηρ)
*1949 *Αντιγόνη* (*Antigone*) (Ζαν Ανούιγ)
*1949 *Λεωφορείον ο Πόθος* (*A Streetcar Named Desire*) (Τέννεσσι Ουίλλιαμς)
*1951 *Καίσαρ και Κλεοπάτρα* (*Caesar and Cleopatra*) (Τζορτζ Μπέραρντ Σω)
*1951 *Αντώνιος και Κλεοπάτρα (Antony and Cleopatra*) (Ουίλλιαμ Σαίξπηρ)
*1953 *Ο κοιμώμενος πρίγκιπας* (*The Sleeping Prince*) (Τέρρενς Ράττινγκαν)
*1955 *Δωδέκατη Νύχτα* (*Twelfth Night*) (Ουίλλιαμ Σαίξπηρ)
*1955 *Μάκβεθ* (*Macbeth*) (Ουίλλιαμ  Σαίξπηρ)
*1957 *South Sea Bubble* (Νόελ Κάουαρντ)
*1957 *Τίτος Ανδρόνικος* (*Titus Andronicus*) (Ουίλλιαμ Σαίξπηρ)
*1958 *Μονομαχία Αγγέλων* (*Duel of Angels*) ([[Ζαν Ζιρωντού]])
*1959 *Look After Lulu* (Νόελ Κάουαρντ)
*1961 *The Lady of the Camellias* (*Η κυρία με τας καμελίας*) ([[Αλέξανδρος Δουμάς (υιός)]]
*1963 *Tovarich* (*Τόβαριτς*) ([[Πίτερ Γκλένβιλ|Πήτερ Γκλένβιλ]])
*1965 *The Contessa* (Ρόμπερτ Χέλπμαν)
*1966 *Ivanov* (*Ιβάνωφ*) (Αντόν Τσέχωφ)

==Παραπομπές==
<references />

==Βιβλιογραφία==
* A. Scott Berg, *Goldwyn*, Sphere Books, 1989. ISBN 0-7474-0593-X
* Coleman, Terry, *Olivier, The Authorised Biography*, Bloomsbury Publishing, 2005, ISBN 0-7475-8306-4
* Anne Edwards, *Vivien Leigh, A Biography*, Coronet Books, έκδοση του 1978. ISBN 0-340-23024-X
* Ronald Haver, *David O. Selznick's Hollywood*, Bonanza Books, Νέα Υόρκη, 1980. ISBN 0-517-47665-7
* Phyllis Hartnoll, *The Concise Companion to the Theatre*, Omega Books, 1972, ISBN 1-85007-044-X
* Anthony Holden, *Olivier*, Sphere Books Limited, 1989, ISBN 0-7221-4857-7
* Pauline Kael|, *5001 Nights At The Movies*, Zenith Books, 1982, ISBN 0-09-933550-6
* McGilligan, Patrick. *Alfred Hitchcock, A Life in Darkness and Light*, Wiley Press, 2003. ISBN 0-470-86973-9
* Olivier, *Confessions Of an Actor*, Simon and Schuster, 1982, ISBN 0-14-006888-0
* David O. Selznick, Behlmer, Rudy, editor. *Memo from David O. Selznick*, Modern Library, Νέα Υόρκη, 2000. ISBN 0-375-75531-4
* David Shipman, *Movie Talk*, St Martin's Press, 1988. ISBN 0-312-03403-2
* John Russell Taylor, *Vivien Leigh*, Elm Tree Books, 1984. ISBN 0-241-11333-4
* Hugo Vickers, *Vivien Leigh* Little, Brown and Company, έκδοση του 1988.
* Alexander Walker, *Vivien, The Life of Vivien Leigh'', Grove Press, 1987. ISBN 0-8021-3259-6

## Εξωτερικοί σύνδεσμοι

* Cine.gr 
* Internet Movie Database
* Θεατρικές εμφανίσεις της Λι στο Μπρόντγουεϊ
* Βιογραφικό, Σοφία Γκανιάτσου, Το ΒΗΜΑ onLine 21/07/2002, ανάκτηση 24/09/2007
* Όσα παίρνει ο άνεμος, in.gr, Όσκαρ: 73 χρόνια ιστορίας

Κατηγορία:Βραβευμένες με Όσκαρ Α' Γυναικείου Ρόλου
Κατηγορία:Βρετανίδες ηθοποιοί κινηματογράφου
Κατηγορία:Βρετανίδες ηθοποιοί θεάτρου
Κατηγορία:Βραβευμένες με BAFTA Α' Γυναικείου Ρόλου
Κατηγορία:Νικήτριες Κυπέλλου Βόλπι Καλύτερης Ηθοποιού
Κατηγορία:Απόφοιτοι της Βασιλικής Ακαδημίας Δραματικής Τέχνης